《入贡行》
清代·英廉

君不见混同江水流向东，东归沧海连鸿濛。中有人烟杂蜃气，分罗部族邻鲛宫。

荷轸遥连库野远，桦皮为庐舟是产。衣食家家总问鱼，农畋事事惟须犬。

小船贴水大船高，大者百丈小者篙。海岸山溪三千里，年年入贡来皇朝。

津头一到闻方语，接伴常年走商贾。髭髯覆面骇山狙，货贝随身矜栗鼠。

贡毕还看互市兼，箧笥在手肩瓶甔。不评泉布惟评物，先易醇醪后易盐。

噫嘻！圣德柔远远人至，譬如肃慎之矢越裳雉，贡微赍重嘉其意。

一物均邀大造慈，荒裔端赖天王赐。朝来锡燕在官衙，饱饫厨珍醉貌斜，蹒跚出门观者哗。

观者且勿哗，请看忠孝之性无迩遐，总把君羹携到家。

作者简介：（1714—17830）清汉军镶黄旗人，字计六，号梦堂，本姓冯。雍正十年举人，由笔帖式授内务府主事。乾隆间擢永定河道，以误工革职，寻起用，累迁内务府大臣、户部侍郎。四十五年，特授汉大学士。汉军授汉大学士自英廉始。寻署直隶总督。以病乞罢，卒谥文肃。有《梦堂诗稿》。